Lastega juhtuvate õnnetuste arv on Eestis küll aasta-aastalt vähenenud, kuid siiski näitab statistika, et meie lastel on oht surra vigastuse tõttu umbes viis korda suurem kui Rootsi ja kolm  korda suurem kui Soome lastel. Seejuures satuvad vigastuse ohvriks sagedamini just terved ja aktiivsed lapsed. OECD hiljutisest raportist «Doing Better for Families» selgus, et aastatel 1997-2008 suri Eestis õnnetuse tagajärjel ligi 18 kuni 14-aastast last 100 000 lapse kohta. See on enam kui üheski teises OECD liikmesriigis. Oma laste vigastussurmade arvu poolest võime end võrrelda Mehhikoga. Tõsi küll, 2003.-2008. aastal alanes see number 11-le, kuid seda on ikkagi kordades rohkem kui näiteks Luksemburgis  või Itaalias, kus vigastussurmi 100 000 lapse kohta tuleb vaid 2-3.